KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUKSEKSI jätetilastoista KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1999/0010 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUKSEKSI jätetilastoista

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä tekemistä tarkistuksista. Komissio antaa seuraavassa lausuntonsa parlamentin hyväksymistä 30 tarkistuksesta.

2. Tausta

Euroopan parlamentille ja neuvostolle toimitettu ehdotus

(KOM(1999) 31 - 1999/0010(COD)) 27.tammikuuta 1999

Talous- ja sosiaalikomitean myönteinen lausunto 22. syyskuuta 1999

Euroopan parlamentille ja neuvostolle toimitettu (muutettu) ehdotus

(KOM(2001) 137, 1999/0010(COD)) 9. maaliskuuta 2001

Euroopan parlamentin lausunto (ensimmäinen käsittely) 4. syyskuuta 2001

Komission (toisen) muutetun ehdotuksen hyväksyminen

(KOM(2001) 737, 1999/0010(COD)) 10. joulukuuta 2001

Neuvoston yhteisen kannan vahvistaminen 15. huhtikuuta 2002

Euroopan parlamentin lausunto (toinen käsittely) 4. heinäkuuta 2002

3. Ehdotuksen tarkoitus

Ehdotuksella Euroopan parlamentin ja neuvoston asetukseksi jätetilastoista pyritään pääasiassa luomaan yhdenmukaistettu tietojärjestelmä jätteen syntymisestä ja käsittelystä yhteisön alueella.

Ehdotuksella taataan, että komissio voi saada käyttöön korkealuokkaisen tilastotietojärjestelmän, joka kattaa EU:n jätepolitiikan täytäntöönpanon ja seurannan vaatimukset. Se kattaa seuraavat:

(1) jätteiden syntyminen toimialoittain ja kotitalouksittain

(2) jätteiden hyödyntäminen ja loppukäsittely.

Siinä annetaan lisäksi jäsenvaltioille mahdollisuus mukauttaa itse asteittain jätetilastojaan ja tehdä niistä entistä informatiivisempi väline.

Nykyisin jätetilastot perustuvat Eurostatille vapaaehtoisesti toimitettaviin tietoihin ja joihinkin tiedonantovelvoitteeseen perustuviin tietoihin, jotka toimitetaan ympäristöasioiden pääosastolle ja jotka koskevat tiettyjä jätevirtoja (esim. pakkausjätettä). Koska tiedoissa on aukkoja ja niiden vertailukelpoisuudessa ja ajantasaisuudessa on puutteita, saatavilla olevat tiedot eivät ole täysin riittäviä, jotta ne täyttäisivät laajemman tiedontarpeen jätehuoltoa koskevan politiikan täytäntöönpanosta. Lisäksi tietoja olisi edelleen täydennettävä, jotta niiden perusteella voitaisiin lisätä tietoja rakenteellisten indikaattoreiden ympäristöosuuteen. Rakenteellisia indikaattoreita käytetään komission vuotuisessa tiivistelmäraportissa.

4. Komission lausunto Euroopan parlamentin tekemistä tarkistuksista

Komissio hyväksyy kaikki tarkistukset sellaisina kuin Euroopan parlamentti ne hyväksyi äänestyksessään täysistunnossa 4. heinäkuuta 2002. Erityisesti todetaan seuraavaa:

Siirtymäkaudet ja poikkeukset rajoitetaan koskemaan uusia ja jäsenvaltioiden kannalta mahdollisesti ongelmallisia alueita toimialaluokituksessa (Nace), jotta niille annettaisiin enemmän aikaa jätetilastojensa laatimiseen. Näiden tarkistusten (22 ja 31) ja (24 ja 33) perustelut ovat järkeviä.

Tarkistuksissa (23 ja 32), (25 ja 34), 35, (27 ja 36) ja 8 ehdotetaan kokeilututkimuksia, joilla kehitetään tilastomenetelmät joitakin ongelma-alueita varten. Tämä noudattaa alkuperäistä komission ehdotusta. Komissio toimittaa kahden vuoden kuluessa Euroopan parlamentille ja neuvostolle kertomuksen kokeilututkimusten edistymisestä ja ehdottaa tarvittaessa kokeilututkimusten tarkistamista; tarkistus (28 ja 37).

Tarkistuksissa 7, 14 ja 15 ehdotetaan maatalouden ja kalatalouden sisällyttämistä toimialoihin (NACE-pääluokat A ja B).

Tarkistuksissa 9, 10, 16, 17, 18, 19 ja 20 ehdotetaan tilastojen laatimista tarkemmin jaoteltuina orgaanisen jätteen osalta (jaoteltuna kasvijätteisiin, eläinjätteisiin ja lantaan). Tämä liittyy elintarviketurvallisuuteen.

Tarkistuksissa 11 ja 12 ehdotetaan melko laajan ruoppauslietteiden osuuden erottamista yleisistä lietteistä jäteluokituksessa.

Tarkistuksissa (29 ja 38) ja (30 ja 39) ehdotetaan voimakkaampaa sanamuotoa.

5. Päätelmät

Komissio muuttaa ehdotustaan edellä kuvatulla tavalla EY:n perustamissopimuksen 250 artiklan 2 kohdan mukaisesti.